REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/248-14

5. septembar 2014. godine

B e o g r a d

ZAPISNIK

PETE SEDNICE ODBORA ZA ZAŠTITU ŽIVOTNE SREDINE,

ODRŽANE 5. SEPTEMBRA 2014. GODINE

Sednica je počela u 11,00 časova.

Sednicom je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmačević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Momo Čolaković i Nada Lazić.

Sednici je prisustvovala i narodni poslanik Nevena Stojanović.

Sednici nisu prisustvovali članovi Odbora: Ivana Dinić, Dejan Nikolić, Đorđe Kosanić, Ivan Karić i Šaip Kamberi.

Pored članova Odbora, sednici je prisustvovao Jugoslav Nikolić, zamenik direktora Republičkog hidrometeorološkog zavoda, Danijela Božanić, šef Odseka u Ministarstvu poljoprivrede i zaštite životne sredine, predstavnici Zelene stolice: Jelena Mićić iz Centra modernih veština i Valentina Đureta iz Beogradskog fonda za političku izuzetnost.

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje Predloga zakona o potvrđivanju Originalne konvencije (1975) o osnivanju Evropskog centra za srednjoročne prognoze vremena, Originalnog protokola o privilegijama i imunitetima Evropskog centra za srednjoročne prognoze vremena, Protokola o izmenama Konvencije o osnivanju Evropskog centra za srednjoročne prognoze vremena i Protokola o privilegijama i imunitetima Evropskog centra za srednjoročne prognoze vremena i Konvencije o osnivanju Evropskog centra za srednjoročne prognoze vremena i Protokola o privilegijama i imunitetima Evropskog centra za srednjoročne prognoze vremena, koji je podnela Vlada;

2. Razno.

Pre prelaska na prvu tačku dnevnog reda, jednoglasno je usvojen Zapisnik Četvrte sednice Odbora za zaštitu životne sredine, održane 17. jula 2014. godine.

Prva tačka dnevnog reda: **Razmatranje Predloga zakona o potvrđivanju Originalne konvencije (1975) o osnivanju Evropskog centra za srednjoročne prognoze vremena, Originalnog protokola o privilegijama i imunitetima Evropskog centra za srednjoročne prognoze vremena, Protokola o izmenama Konvencije o osnivanju Evropskog centra za srednjoročne prognoze vremena i Protokola o privilegijama i imunitetima Evropskog centra za srednjoročne prognoze vremena i Konvencije o osnivanju Evropskog centra za srednjoročne prognoze vremena i Protokola o privilegijama i imunitetima Evropskog centra za srednjoročne prognoze vremena, koji je podnela Vlada**

Uvodne napomene izneo je Jugoslav Nikolić, zamenik direktora Republičkog hidrometerološkog zavoda. Upoznao je Odbor sa Zaključkom Vlade od 18. juna 2013. godine, kojim je utvrđena osnova za pristupanje Republike Srbije Evropskom centru za srednjoročne prognoze vremena. Naveo je da je Evropski centar za srednjoročne prognoze vremena evropska međuvladina stručna organizacija koju čini 20 država Evrope, koja je od izuzetnog značaja za našu zemlju i za naše institucije. Centar je ustanovljen na osnovu Konvencije o osnivanju Evropskog centra za srednjoročne prognoze vremena, potpisane 10. oktobra 1973. godine. Pri osnivanju Centra pored zemalja članica Evropske unije, učestvovala je i SFRJ. Zbog političkih događaja koji su obeležili prethodni period, naša država je prestala da bude punoravni član ovog centra. Na ovaj način, Republika Srbija će postati punopravni član Evropskog centra za srednjoročne prognoze vremena. Od osnivanja Centra, Konvencija je pretrpela izvesne promene kroz amandmane, iznete u Protokolu o izmenama Konvenije i Protokolu o privilegijama i imunitetima koje su sve države članice ratifikovale. S obzirom na značaj Evropskog centra za srednjeročnu prognozu vremena, Republički hidrometerološki zavod je, u januaru 2013. godine, na osnovu navedenog Zaključka Vlade, inicirao pristupanje punopravnom članstvu, na osnovu koga Srbija stiče pravo odlučivanja o strateškim pitanjima, kao i mogućnost korišćenja svih resursa Centra, njihovih znanja, produkata, kao i računarskih resursa.

U diskusiji koja je usledila učestvovali su: Nada Lazić, Ivana Stojiljković i Boban Birmančević.

Postavljeno je pitanje kada je Republički hidrometerološki zavod prestao da bude član Evropskog centra za srednjeročne prognoze vremena, i da li su Budžetom predviđena sredstva za realizaciju punopravnog članstva Republike Srbije, odnosno za troškove plaćanja godišnje kontribucije, što je obaveza svih zemalja članica.

Objašnjeno je da su sredstva predviđena, kao i da je Srbija, kao pridruženi član, već ispunila jednu polovinu obaveze koja proističe iz Konvencije. Naglašeno je da korist od korišćenja resursa Evropskog centra za srednjoročne prognoze vremena velika, s obzirom na to da država i Vlada, a naročito Sektor za vandredne situacije dobijaju pouzdanije i preciznije vremenske prognoze.

Postavljeno je pitanje da li bi posledice skorašnjih poplava bile manje da smo bili punopravni član Evropskog centra za srednjoročne prognoze vremena, odnosno da li bi se sprečila katastrofa koja nas je zadesila, kao i da li će nam članstvo u Evropskom centru značiti kao preventiva od sličnih vremenskih nepogoda.

Pojašnjeno je da su naše institucije svoj posao u vreme majskih poplave uradile do kraja. Mi smo u sistemu Meteo-alarma, a Svetska meterorološka organizacija je pohvalila RHMZ za ono što je učinjeno. Istaknuto je da to ipak nije moglo da nadomesti višedecenijske propuste koji se odnose na ulaganja u nasipe i odbrambene sisteme. U konkretnom slučaju, to što Republika Srbija nije bila član Evropskog centra nije imalo uticaja na posledice poplava.

Iznet je stav da se prerano oglašava „crvena opasnost“, kao i da se više puta dešavalo da se posle oglašavanja iste nisu dešavale veće posledice, pa da iz tog razloga možda nije odmah reagovano sa u skladu sa konkretnom opasnosti. Iz tog razloga, potrebno je preispitati prag za oglašavanje „crvene opasnosti“, kako bi je ozbiljnije shvatali i bili pripravni na posledice.

Objašnjeno je da postoje četiri stepena opasnosti: zelena, žuta, narandžasta i crvena. Meteo alarm je projekat nacionalnih meteoroloških službi Evrope – Eumetnet, kojem je naša zemlja pristupila 2009. godine. Rezultat tog projekta su meteo-alarmi, koji imaju isto značenje za sve države sveta, ali nemaju iste pragove, već se oni definišu u skladu sa specifičnim klimatskim uslovima svakog područja i mogućim štetama sa aspekta rizika. U uporednom pregledu sa susednim državama: Hrvatskom, Slovenijom i Mađarskom, utvrđeno je da su kriterijumi dobro harmonizovani.

Po završenoj raspravi, na predlog predsednika Odbora, Odbor je većinom glasova (10 za, jedan član Odbora nije glasao), odlučio da predloži Narodnoj skupštini da prihvati ovaj predlog zakona.

Druga tačka dnevnog reda - **Razno**

Član Odbora Nada Lazić obavestila je Odbor da je, kao poslaničko pitanje Ministarstvu saobraćaja, pre više od mesec dana, postavila pitanje nastanka divlje deponije na auto-putu Beograd-Novi Sad, preko puta građevinskih objekata „Ivan Milutinović“, kao i šta radi saobraćajna inspekcija na sprečavanju nastajanja ove deponije. Još uvek nije dobila odgovor na to pitanje. S obzirom da je ograda oštećena i na sto metara dužine i uništena, otpad se slaže uz sam kolovoz auto-puta. Na osnovu Zakona o putevima, ovaj problem je u nadležnosti Ministarstva saobraćaja, a propisana je obaveza onoga ko se stara o putevima (Putevi Srbije) da preduzme mere za sprečavanje nastanka ovakve deponije, na koju se odlaže i šut. Ukazano je na to da će materijalna šteta biti velika kada se ova deponije bude uklanjala, koja predstavlja veliku opasnost po saobraćaj. Apelovala je na Odbor da se ovo pitanje pokrene.

Predsednik Odbora je podsetio Odbor o planu da se u septembru organizuje javno slušanje posvećeno upravljanju optadom i deponijama. Potrebno je fotografisati sve divlje deponije, koje su najkritičnije, a te fotografije će biti prikazane na javnom slušanju, na kome će se inicirati pronalaženje rešenja.

Član Odbora Boban Birmančević izvestio je Odbor o tome da je počela sa radom deponija u Mitrovici sa reciklažnim centrom, a da je deponija u Šapcu zatvorena. Problem nastaje zato što se stvara više manjih divljih deponija. Odbor treba da se bavi ovim pitanjem što hitnije, jer se Ministarstvo poljoprivrede i zaštite životne sredine i ne bavi ovim pitanjem.

Član Odbora Jezdimir Vučetić ponovo je skrenuo pažnju na otpade opasnih materija (deponija rudnika Zajača i rudnika Stolice) i naglasio da javno slušanje treba da stavi akcenat na deponije opasnog otpada, zbog prisustva teških metala i zagađenja vodotokova. Odbor treba da bude inicijator rešavanja ovakvih problema, a na javno slušanje treba pozvati sve relevantne subjekte, jer nam predstoji otvaranje Poglavlja 27.

Predsednik Odbora osvrnuo se na projekat koji je trebalo sprovesti u vezi sa istaknutim problemom u rudniku Zajača, za koji je bilo obezbeđeno 200 miliona, ali su sredstva potrošena za druge namene. Istaknuto je da ovaj problem treba ponovo aktuelizovati kako bi konačno bio rešen.

Sednica je završena u 11,30 časova.

SEKRETAR PREDSEDNIK

Milica Bašić dr Branislav Blažić